#### FARSKÝ LIST

**8.jún – 14. jún, číslo 382**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Napájadlo***

***======================***

*Adorácia je ako tankovanie. Dobýjanie bateriek. Čerpanie sily. Čerpanie života. Boh dáva. Človek prijíma, doslova nasáva.*

*Myslím, že žiadna iná forma modlitby v tomto nie je tak efektívna. Čím viac sa do modlitby vkladáme my, čím viac v nej hovoríme a dokonca sa staráme, čo a ako povedať, lebo hovoríme nahlas a iní počúvajú... Tým menej dokážeme takto čerpať. Rozjímanie je lepšie ako hovorenie. Ale mlčanie a adorácia, vpíjanie sa do Boha, do Milovaného, je v tomto smere ešte viac.*

*Iste, všetko má svoj zmysel. Rozjímanie je o učení sa. Kŕmi náš mozog a naše srdce. Adorácia je ale o dobýjaní sa. O čerpaní toho, prijímaní toho, čo sme v rozjímaní spoznali.*

*Preto lectio divina, ten geniálny spôsob modlitby, obsahuje jedno i druhé v tom správnom poradí.*

*Adorácia. Miesto, kde sa uštvaný človek zastavuje. Rozbité ja znova zjednocuje. V Kristovi, kotve nášho života. Povedal som, dobýjanie? No, možno skôr servis. Útočisko frontového vojaka, kde, ohlušený, doráňaný, špinavý a strhaný znova dokáže dať dokopy sám seba, pozbierať sa a vyjsť von, akoby sa ani nič nebolo stalo.*

*Ono totiž tá sila, energia, je v nás. Už od krstu. Len rozbití a uletení ju nevieme čerpať, nevieme ju zachytiť o nič viac, než človek vo vlaku padajúcom do priepasti dokáže zachytiť mobil kotúľajúci sa spolu s ním v kabíne. V adorácii nás Kristus zastavuje. Ukotvuje v sebe. Skľudňuje. Vracia do nás samotných, do nášho pravého ja. Tam, kde na nás čaká všetka sila a moc Ducha, ktorý je v nás.*

***Chceš vedieť, kto si?***

***===================***

*Chceš vedieť, kto naozaj si?*

*Je priepastný rozdiel medzi tým, praktizovať kresťanstvo a byť kresťanom. Medzi tým, robiť "kňazskú robotu", pastoráciu a skutočne byť kňazom.*

*"More vydalo mŕtvych, čo boli v ňom, aj smrť, aj podsvetie vydali mŕtvych, čo boli v nich, a každý bol súdený podľa svojich skutkov." (Zj 20, 13)*

*To, čo konáme, tým aj naozaj sme. Skutky. Praxis - naše bežné všedné správanie sa a konanie. Ergata - naše diela, to, kam plynie náš záujem, náš čas, naša energia a, samozrejme, naše peniaze. Tieto dve slová sú v pôvodine tam, kde v našom preklade Písma čítame "skutky". A možno ešte lógiá - slová, to, o čom sa bežne rozprávame a hovoríme, lebo tým žijeme, je to náš život.*

*"Lebo podľa svojich slov budeš ospravedlnený a podľa svojich slov budeš odsúdený." (Mt 12, 37)*

*Chceš vedieť, kto si? Kto naozaj si? Pozri sa a svoje skutky, na svoje bežné každodenné konanie. Počúvaj svoje každodenné hovorenie. Pozri, kam a na čo išli tvoje peniaze. Čo ťa zaujíma a tráviš nad tým čas. Čo ťa dokáže rozhnevať, lebo sa ta to dotýka, niečoho, čo ti je drahé, s čím si stotožnený. To je odpoveď. Jasná a neklamná. Presne To Si.*

*"Každý strom možno poznať po ovocí. Z tŕnia predsa nezbierajú figy, ani z ostružín neoberajú hrozno. Dobrý človek vynáša z dobrého pokladu svojho srdca dobro a zlý človek zo zlého vynáša zlo. Veď z plnosti srdca hovoria jeho ústa." (Lk 6, 44-45)*

*Pojem "praktizovať kresťanstvo" by mal byť v Cirkvi zaradený medzi neslušné slová. Je isto jedným z najväčších klamov, aké Diabol rozširuje.*

*Skutočný cieľ sa totiž stáva identitou, stávame sa tým, za čím ideme a čím sme - nie niečím, čomu sa venujeme a "praktizujeme" to. Šampión sa nevenuje športu. Je športovcom. Kresťan sa nevenuje kresťanstvu. Je kresťanom.*

*Táto identita sa potom úplne samozrejme, prirodzene a neklame prejavuje vo všetkom našom konaní, v samom našom postoji, myslení, vášni pre to, v skutkoch i slovách, otvorene, verejne, navonok. Inak to ani nie je možné. Museli by sme sa fakt riadne snažiť, keby sme to chceli nejako zakryť a zatajiť pred svojím okolím a pochybujem, že by sa nám to aj vtedy úplne podarilo.*

*Sme tým, za čím ideme a konáme to, čím sme. Nič viac ale ani nič menej v tom nie je.*

*Chceš zmeniť svoju identitu? Seba?*

*"Nemáme sa obliekať pre zamestnanie, ktoré máme, ale pre to, ktoré by sme chceli mať." (Giorgio Armani)*

*Platí všeobecne. Nielen pre zamestnanie, ani zďaleka! A nielen pre oblečenie, ani to veru nie!*

*Začni to konať.*

*Začni o tom hovoriť.*

*Začni sa tak správať.*

*Drž podľa toho svoje telo a obleč sa tak.*

*Začni o tom čítať, zaujímať sa o to .*

*Vytiahni peňaženku a vlož do toho svoje peniaze.*

*Si to, čo robíš a hovoríš. Začni robiť a hovoriť to, čím chceš byť.*

***Naozaj***

***==================***

*"Lebo ak svojimi ústami vyznávaš: "Ježiš je Pán!" a vo svojom srdci uveríš, že Boh ho vzkriesil z mŕtvych, budeš spasený." (Rim 10, 9)*

*Apoštol Pavol hovorí: ak svojimi ústami vyznáš a vo svojom srdci uveríš, budeš spasený.*

*Čo znamenajú tieto slová?*

*Keď som dnes skúmal svoje vnútro, čo bráni Božej milosti a Božiemu Duchu, aby sa naplno prejavili v mojom živote, objavil som sám v sebe čosi akoby puzdro, čosi zatvorené a nedotknuté vierou. Čosi, čo vzadu - v pozadí, v podvedomí - na vieru a na Krista a na všetko to hovorilo také akési zhovievavé pochybovačné "možno" a potom dodávalo: "... ale kvôli tomu 'možno' sa predsa nebudem dvíhať a hýbať a meniť a konať!" A toto čosi vzdorovalo mojej snahe asi tak, ako vzdoruje tvrdý kameň živej a prúdiacej rieke okolo.*

*Hneď na to ma napadlo slovo "naozaj". Zaznelo mi v mysli ako fanfára, ako samotný hlas z Neba.*

*Jednoducho to musíme urobiť naozaj. Naozaj uveriť. Naozaj sa tým stáť. Naozaj to začať robiť, nie len tak nejak, na povrchu, naoko, do určitej miery. Naozaj. Celkom a úplne. Bez kompromisov. Bez vytáčok. Bez váhania či otáľania. Naozaj. A presne toto má na mysli Pavol!*

*Ak to berieme naozaj, v prvom rade o tom otvorené a jasne hovoríme bez vytáčok, bez váhania, lebo je to naozaj.*

*Ak sa zdráhame všade a otvorene a zároveň normálne a prirodzene hovoriť o Kristovi, potom to nie je naozaj. Potom naozaj neveríme, potom naozaj ešte kresťanmi, synmi Boha, nie sme. Zdanlivo hej, javíme sa tak možno, ale nie naozaj.*

*A potom, ak je to naozaj, tak tomu aj veríme, srdcom, čiže celou svojou bytosťou - a preto podľa toho aj naozaj konáme. Tak ako apoštoli, keď opustili siete.*

*"Keď raz kráčal popri Galilejskom mori, videl dvoch bratov, Šimona, ktorý sa volá Peter, a jeho brata Ondreja, ako spúšťajú sieť do mora; boli totiž rybármi. I povedal im: "Poďte za mnou a urobím z vás rybárov ľudí." Oni hneď zanechali siete a išli za ním. Ako šiel odtiaľ ďalej, videl iných dvoch bratov, Jakuba Zebedejovho a jeho brata Jána, ako na lodi so svojím otcom Zebedejom opravujú siete; aj ich povolal. Oni hneď zanechali loď i svojho otca a išli za ním." (Mt 4,18-22)*

*Tak ako Šavol, keď začal ohlasovať Krista.*

*"Ananiáš teda šiel a vošiel do domu, vložil naň ruky a povedal: "Brat Šavol, poslal ma Pán Ježiš, ktorý sa ti zjavil na ceste, keď si šiel sem, aby si zasa videl a aby ťa naplnil Duch Svätý." Hneď mu spadli z očí akoby lupiny a vrátil sa mu zrak. Tu vstal a dal sa pokrstiť. Potom prijal pokrm a zosilnel. Niekoľko dní zostal s učeníkmi v Damasku a hneď v synagógach ohlasoval Ježiša, že je Božím Synom." (Sk 9,17-20)*

*Tak, ako svätý Anton, opát, keď rozdal svoj majetok a odišiel na púšť.*

*"Neprešlo ani celých šesť mesiacov od smrti rodičov, keď šiel ako zvyčajne do Pánovho domu a v duchu sa zaoberal myšlienkou, ako apoštoli opustili všetko a išli za Spasiteľom a ako tí v Skutkoch apoštolov predávali majetok a čo zaň utŕžili, prinášali apoštolom k nohám, aby sa to rozdelilo núdznym, a potom akú veľkú nádej majú uloženú v nebi. Tým zaujatý vošiel do kostola a práve sa čítalo evanjelium. Tu počul, ako Pán vravel onomu boháčovi: „Ak chceš byt dokonalý, choď, predaj všetko, čo máš, a rozdaj chudobným; potom príď a nasleduj ma a budeš mať poklad v nebi.“ Antonovi bolo, akoby mu Boh pripomenul tieto sväté veci, akoby sa to čítalo iba kvôli nemu. Rýchlo vyšiel z Pánovho domu a majetok, čo mal po predkoch (mal tristo jutár úrodnej a veľmi peknej pôdy), daroval dedinčanom, aby nebol na ťarchu ani jemu ani jeho sestre. Všetok hnuteľný majetok predal a veľa peňazí, čo zaň získal, rozdelil chudobným, iba niečo ponechal pre svoju sestru […] a sám sa oddal pred svojím domom asketickému životu: bdel nad sebou a vytrvalo viedol prísny spôsob života." (Životopis sv. Antona od sv. Atanáza)*

*Tak ako všetci a každý jeden svätý, ktorí radikálne zmenili svoje životy, pretože verili naozaj.*

*Ak naše kresťanstvo nezahrňuje všetko naše konanie a všetok náš majetok a peniaze a všetko, čím sme a čo máme, potom to tiež nie je naozaj. Je to nejaká záľuba či formalita, ale nie je to ani náš život ani naša identita. Potom ešte stále naozaj neveríme, potom ešte naozaj kresťanmi, synmi Boha, nie sme. Zdanlivo hej, javíme sa tak možno, ale nie naozaj.*

*"Lebo srdcom veríme na spravodlivosť a ústami vyznávame na spásu." (Rim 10, 10)*

*Začíname naozaj počúvať hlas Ducha. Naozaj sa spoliehať na Pána a počítať s Ním. Naozaj sa vyberáme na cestu svätosti a služby Božím veciam, naozaj na tom začíname vážne a naplno pracovať. Z celého srdca, nahlas, otvorene a verejne, bez rozpačitého prešľapovania či uhýbania pred zrakmi okolia. Bez strachu či dokonca až akejsi hanby za to, že sme iní, odlišní od nášho okolia, ktoré na nás preto zazerá.*

*Naozaj je bytostne spojené aj s prebudením, s prítomným tu a teraz. Neblúdime v myšlienkach a predstavách, nedumáme, neuhýbame sa, neunikáme pred realitou, neotáľame, sme plné prítomní, tu a teraz, pretože celým srdcom sme prítomní v tom, čomu sme naozaj uverili a čo naozaj žijeme a naozaj na tom pracujeme. Prúdime. Vnímame. Žijeme. Naplno.*

*Kým to nie je takto naozaj, tak dovtedy v nás nemôže Boží Duch ani Božia Milosť naplno pôsobiť, len veľmi slabo a málo.*

*"Naozaj" je samou podstatou aktu uverenia.*

*Veriť znamená v samej svojej podstate brať niečo ako isté a preto to aj brať naozaj, vážne, naplno a to úplne samozrejme. "Naozaj" je brána a sama podstata viery života veriaceho človeka. Nielen v kresťanstve.*

*Žiaden športovec, vedec, biznisman, ktokoľvek nemôže v niečom uspieť, ak to neberie vážne, ak to fláka, ak to robí len tak, povrchne, bez presvedčenia.*

*Žiaden teda div, že ani život s Bohom nie je výnimkou, ale riadi sa tým istým pravidlom.*

*Kým to nie je "naozaj", je to len hra, nie skutočnosť. Alebo, povedané slovami Krista o niečo tvrdšie: pokrytectvo. Hranie sa navonok na niečo, čím nie sme - a čo vyjde na povrch hneď, ako začne ísť "do tuhého". A tým nemusí byť hneď nejaké prenasledovanie. Stačí, keď príde na našu peňaženku... Na náš voľný čas.. Na obetovanie nejakej záľuby alebo pohodlia... Alebo len na neľúbosť okolia a známych, ktorým sa hneď poslušne prispôsobíme, veď nakoniec o nič nejde, len o nejaké náboženské veci, tak čo... Keby o peniaze, majetok, to je iná vec, to sú veci vážne tam by sme sa postavili a bojovali. Ale náboženstvo?*

*"Beda vám, zákonníci a farizeji, pokrytci, lebo čistíte čašu a misu zvonka, ale vnútri sú plné lúpeže a nečistoty!" (Mt 23, 25)*

*Veľkou pomocou je spoločenstvo. Všeobecne. Jedno, či sa jedná o športovca v kolektíve posilňovne, alebo kresťana v rámci malého spoločenstva vo farnosti. Toto" naozaj" je desaťkrát ľahšie spolu, než osamote.*

**Liturgický program**

|  |  |  |  |
| --- | --- | --- | --- |
| *Deň* | *Čičava* | *Komárany* | *Merník* |
| Pondelok8.6. | *Prenesenie pozostatkov svätého veľkomučeníka Teodora Stratiláta* |
| 8.00 o.MJ | 18.00 +Mária (r.Jenčkova) + panychýda |  |
| Utorok 9.6. | *Svätý Cyril, alexandrijský biskup* |
|  18.00 +Ján (r.Švarna) |  |  |
| Streda 10.6. | *Svätý hieromučeník Timotej, pruský biskup* |
| 8.00 o.MJ |  | 18.00 zo sviatku |
| Štvrtok 11.6. | ***Slávnostná poklona prečistým tajomstvám tela a krvi nášho Pána Ježiša Krista – Najsvätejšej Eucharistie****; svätí apoštoli Bartolomej a Barnabáš; odporúčaný sviatok* |
| 17.30 \*ZBP Tomáš, Viktor, Dávid (r.Nemčikova) | 11.30 |  |
| Piatok 12.6. | *Prepodobný otec Onufrios Veľký; prepodobný otec Peter Athosský,* ***zdržanlivosť od mäsa*** |
| 11.30 +Ján (r.Kocakova) |  |  |
| Sobota 13.6. | *Svätá mučenica Akvilína; svätý Trifylios, biskup cyperskej Leukosie* |
| 8.00 \*ZBP Mária, Stanislav (r.Ragančikova) |  |  |
| **Nedeľa 14.6.** | **Druhá nedeľa po Päťdesiatnici**Svätý prorok Elizeus; svätý Metod, konštantínopolský patriarcha |  |
| 9.15 za farnosť | 11.00 \*ZBP Lenka s rod. (r.Guľakova) | 7.30 |
| Prosby Čičava:  |

Úmysel modlitby: **za odvrátenie epidémie**